Et kæmpemæssigt udstillingscenter for møbler er på vej i Pandrup i Nordjylland under navnet Aquilon, hvor et jysk driftsselskab arbejder på at få omkring 50 internationale møbelfabrikanter til at udstille deres produkter permanent for både forhandlere og forbrugere. Centret på i alt 25.600 kvadratmeter vil også afholde messer med andre produkter, oplyser idémanden, Keld Bendixen fra eksportvirksomheden Interform Collection i Aabybro, der er gået sammen om projektet med Bachgruppen i Viborg og Restaurationsgruppen i Aalborg. - Vi skal sætte Nordjylland på verdenskortet, dels med den store permanente møbeludstilling, der bliver enestående i Nordeuropa og dels med et af landet største centre for alle former for udstillinger, siger Keld Bendixen. Centret i de tidligere produktionslokaler for den lukkede elektronikvirksomhed, Flextronics, har planlagt en biludstilling i påsken og en møbelmesse i pinsen. /ritzau/

Referat:
Planer i Pandrup om et kæmpe permanent udstillingscenter i de tidligere Flextronics-bygninger for møbelfabrikanter.